OBRAZLOŽITVENI MEMORANDUM

1. OZADJE PREDLOGA

Pogajanja z Ekvadorjem za njegov pristop k trgovinskemu sporazumu, ki je bil sklenjen med EU ter Kolumbijo in Perujem, so se zaključila 17. julija 2014. V okviru teh pogajanj je bil [...] parafiran protokol o pristopu Ekvadorja k Sporazumu (v nadaljnjem besedilu: Protokol o pristopu).

Da bi preprečili nepotrebne motnje v trgovini do zaključka postopkov za odobritev in uporabo Protokola o pristopu, je treba zagotoviti, da se carine, ki se uporabljajo na dan parafiranja Protokola, ne bodo povišale ter da ne bodo uvedene nobene nove carine za proizvode s poreklom iz Ekvadorja. Uredba zato določa ohranitev stopnje dajatev, ki so se uporabljale za Ekvador na dan parafiranja Protokola o pristopu.

Ta uredba se uporablja od 1. januarja 2015 in šest mesecev po začetku veljavnosti Protokola o pristopu (ali se uporablja začasno, če je to primerno) oziroma do 31. decembra 2016, kar nastopi prej. To obdobje je nujno, da se zagotovi dovolj časa za izvedbo vseh potrebnih notranjih postopkov za uporabo Protokola o pristopu v EU in Ekvadorju. Dodatne zamude lahko nastanejo zaradi obveznega posvetovanja s Kolumbijo in Perujem glede Protokola o pristopu in potrditve Protokola o pristopu, še pred sprejetjem sklepa Komisije za predlog sklepa Sveta o podpisu in začasni uporabi ter sklenitvi Protokola o pristopu. Možnost šestmesečnega prekrivanja uporabe te uredbe in Protokola o pristopu je potrebno, da se gospodarskim subjektom omogoči prilagoditev na nove carinske postopke.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Ni relevantno.

3. PRAVNI ELEMENTI PREDLOGA

Pravna podlaga tega predloga je člen 207(2) Pogodbe o delovanju Evropske unije.

4. PRORAČUNSKE POSLEDICE

Predlagana uredba ohranja sedanje ureditve dostopa na trg in v tem smislu nima dodatnih finančnih posledic za proračun EU. Neuporaba uredbe pa bi lahko povzročila povečanje carinskih prihodkov.

Znesek teh carinskih prihodkov je težko napovedati, kljub vsemu pa bi bili sorazmerno nizki. Carinski prihranki, ki so nastali zaradi trenutnega režima dostopa do trga Ekvadorja in ki se izteče 1. januarja 2015, znašajo 215 milijonov EUR (na podlagi trgovinskih podatkov za leto 2013). Ekvadorski izvoz v EU je zelo koncentriran, zato 95 % teh prihrankov izvira iz izvoza petih osnovnih skupin proizvodov, za katere se zaračunava povprečna carina v višini 16 %. Zato bi uporaba dajatve erga omnes za te proizvode bistveno zmanjšala izvoz Ekvadorja v EU, kar nadalje zmanjšuje dejanske posledice za proračun EU.

2014/0287 (COD)

Predlog

UREDBA EVROPSKEGA PARLAMENTA IN SVETA

o tarifni obravnavi za uvoz blaga s poreklom iz Ekvadorja

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije, zlasti člena 207(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

v skladu z rednim zakonodajnim postopkom,

ob upoštevanju naslednjega:

(1) Trgovinski sporazum med Evropsko unijo in njenimi državami članicami na eni strani ter Kolumbijo in Perujem na drugi strani (v nadaljnjem besedilu: Sporazum), ki je bil podpisan 26. junija 2012, v svojem členu 329 določa, da k Sporazumu lahko pristopijo tudi ostale države članice Andske skupnosti.

(2) Po zahtevi Ekvadorja za ponovni začetek pogajanj z Unijo glede pristopa Ekvadorja k Sporazumu, so se pogajanja zaključila leta 2014. V okviru teh pogajanj je bil [...] parafiran protokol o pristopu Ekvadorja k Sporazumu (v nadaljnjem besedilu: Protokol o pristopu).

(3) Po parafiranju Protokola o pristopu je vmesna recipročna ureditev nujna za vzpostavitev prostotrgovinskega območja z Ekvadorjem, da se preprečijo nepotrebne motnje v trgovini. Zato se od 1. januarja 2015 carine, ki se uporabljajo na datum parafiranja Protokola o pristopu, ne bodo povečale, prav tako pa ne bodo uvedene nove carine za proizvode s poreklom iz Ekvadorja.

(4) Ta uredba zato določa ohranitev stopnje dajatev, ki so se uporabljale za Ekvador na [dan parafiranja Protokola o pristopu] 1. januarja 2015.

(5) Ta ukrep ne posega v ukrepe, sprejete v skladu z uredbami Sveta (ES) št. 597/2009[1], 1225/2009[2] ali 260/2009[3].

(6) Pogoj za uporabo tarifne obravnave iz te uredbe je, da se Ekvador od [dneva začetka veljavnosti Protokola o pristopu] vzdrži uvajanja novih carin ali dajatev z enakim učinkom in novih količinskih omejitev ali ukrepov z enakim učinkom pri uvozu izdelkov s poreklom iz Unije ali zviševanja obstoječih carinskih stopenj in dajatev ali uvajanja drugih omejitev.

(7) Uporaba tega ukrepa bi morala biti skladna s stalnim in učinkovitim izvajanjem temeljnih mednarodnih konvencij o človekovih pravicah in pravicah delavcev, varstvu okolja in dobrem upravljanju, da se zagotovi izpolnjevanje obvez Ekvadorja v skladu s temi konvencijami.

(8) Da se prepreči tveganje goljufij, bi moral biti pogoj za to, da je Ekvador upravičen do koriščenja tarifne obravnave iz te uredbe, njegovo spoštovanje zadevnih pravil o poreklu proizvodov in z njimi povezanih postopkov.

(9) Treba je zagotoviti uporabo dajatev skupne carinske tarife za vse proizvode s poreklom iz Ekvadorja, ki povzročajo ali grozijo, da bodo povzročili proizvajalcem Unije podobnih ali neposredno konkurenčnih izdelkov resne težave, pri čemer bi bila za to potrebna preiskava Komisije.

(10) V primeru neizpolnjevanja katerega koli od pogojev iz te uredbe bi bilo treba na Komisijo prenesti izvedbena pooblastila za začasno opustitev vseh ali nekaterih tarifnih obravnav iz uredbe. Navedena pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta[4].

(11) Ta uredba se uporablja še šest mesecev po začetku veljavnosti ali datumu začasne uporabe zadevnih določb Protokola o pristopu, in sicer najpozneje do 31. decembra 2016 –

SPREJELA NASLEDNJO UREDBO:

Člen 1

Opredelitev pojmov

V tej uredbi:

(a) „tarifna obravnava“ pomeni stopnjo dajatve in obravnavo, ki se uporablja za blago s poreklom iz Ekvadorja, kot določa člen 2;

(b) „dajatve skupne carinske tarife“ so dajatve iz drugega dela Priloge I k Uredbi Sveta (EGS) št. 2658/87[5], kakor je bila spremenjena, razen dajatev, ki so uvedene kot del tarifnih kvot;

(c) „proizvod(-i) s poreklom iz Ekvadorja“ so proizvod(-i), ki izpolnjuje(-jo) zahteve glede porekla iz poglavja 2 naslova II Uredbe Sveta (EGS) št. 2913/92[6] in glede na tarifno obravnavo na podlagi določb člena 2, poglavja 1, naslova IV ali oddelka 1 poglavja 2 Uredbe Komisije (EGS) št. 2454/93[7].

Člen 2

Tarifna obravnava:

1. Carine, ki se uporabljajo za proizvode s poreklom iz Ekvadorja na [datum parafiranja Protokola] se ne povečajo, prav tako pa se za te proizvode ne uporabljajo nobene nove carine, ki se uvedejo po tem datumu.

2. Tarifna obravnava iz odstavka 1 ne posega v ukrepe, sprejete na podlagi uredb (ES) št. 597/2009, 1225/2009 ali 260/2009.

Člen 3

Pogoji za upravičenost do tarifne obravnave

Za upravičenost do koriščenja tarifne obravnave iz člena 2 veljajo naslednji pogoji:

(a) skladnost s pravili o poreklu iz člena 1(c) in z njimi povezanih postopkov, vključno z določbami o učinkovitem upravnem sodelovanju, če je to primerno, ki se uporabljajo na [datum parafiranja Protokola o pristopu];

(b) Ekvador se od dneva začetka veljavnosti te uredbe vzdrži uvajanja novih dajatev ali taks z enakovrednim učinkom in novih količinskih omejitev ali ukrepov z enakovrednim učinkom pri uvozu izdelkov iz Unije ali zviševanja obstoječih ravni dajatev ali taks ali uvajanja drugih omejitev od [datuma parafiranja Protokola o pristopu];

(c) Ekvador nadaljuje z ratifikacijo in učinkovitim izvajanjem paktov, konvencij in protokolov, navedenih v Prilogi k tej uredbi, in brez pridržkov sprejme zahteve glede poročanja, rednega spremljanja in pregledov uspešnosti izvajanja v skladu z določbami teh paktov, konvencij in protokolov, ki jih je ratificiral;

(d) Ekvador sodeluje z Evropsko komisijo in zagotavlja vse informacije, ki so potrebne za oceno njegovega izpolnjevanja zahtev iz odstavka (c);

(e) Ekvador si še naprej prizadeva za podpis in ratifikacijo Protokola o pristopu k trgovinskemu sporazumu med Evropsko unijo in njenimi državami članicami na eni strani ter Kolumbijo in Perujem na drugi strani.

Člen 4

Začasna opustitev

Kadar Komisija ugotovi, da obstajajo zadostni dokazi za neizpolnjevanje pogojev iz člena 3, lahko sprejme izvedbene akte za začasno opustitev tarifne obravnave za nekatere ali vse proizvode s poreklom iz Ekvadorja. Ti izvedbeni akti se sprejmejo v skladu s postopkom pregleda iz člena 6(2).

Člen 5

Zaščitna klavzula

Če se izdelek s poreklom iz Ekvadorja uvaža v količinah in/ali po cenah, ki povzročajo ali lahko povzročijo resne težave za proizvajalce podobnih ali neposredno konkurenčnih izdelkov v Uniji, se dajatve skupne carinske tarife za ta izdelek lahko mutatis mutandis ponovno uvedejo v skladu s postopkovnimi pravili, določenimi v Uredbi (EU) št. 19/2013 Evropskega parlamenta in Sveta[8].

Člen 6

Postopek v odboru

1. Za namene izvajanja člena 4 te uredbe Komisiji pomaga Odbor za carinski zakonik, ustanovljen s členom 248a Uredbe Sveta (EGS) št. 2913/92. Ta odbor je odbor v smislu Uredbe (EU) št. 182/2011.

2. Pri sklicevanju na ta odstavek se uporablja člen 5 Uredbe (EU) št. 182/2011.

Člen 7

Začetek veljavnosti, uporaba in prenehanje veljavnosti

1. Ta uredba začne veljati dan po objavi v Uradnem listu Evropske unije.

2. Ta uredba se uporablja od 1. januarja 2015.

3. Ta uredba preneha veljati šest mesecev po začetku veljavnosti Protokola o pristopu ali se, kadar je to primerno, uporablja začasno oziroma preneha veljati 31. decembra 2016, kar nastopi prej. Komisija v Uradnem listu Evropske unije objavi uradno obvestilo, če ta uredba preneha veljati pred 31. decembrom 2016.

Ta uredba je zavezujoča v celoti in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] Uredba Sveta (ES) št. 597/2009 z dne 11. junija 2009 o zaščiti proti subvencioniranemu uvozu iz držav, ki niso članice Evropske skupnosti (UL L 188, 18.7.2009, str. 93).

[2] Uredba Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (UL L 343, 22.12.2009, str. 51).

[3] Uredba Sveta (ES) št. 260/2009 z dne 26. februarja 2009 o skupnih pravilih za uvoz (UL L 84, 31.3.2009, str. 1).

[4] Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).

[5] Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).

[6] Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).

[7] Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).

[8] Uredba (EU) št. 19/2013 Evropskega parlamenta in Sveta z dne 15. januarja 2013 o izvajanju dvostranske zaščitne klavzule in stabilizacijskega mehanizma za banane iz Trgovinskega sporazuma med Evropsko unijo in njenimi državami članicami na eni strani ter Kolumbijo in Perujem na drugi strani (UL L 17, 19.1.2013, str. 1).

PRILOGA

Pakti, konvencije in protokoli iz člena 3(c)

Temeljne konvencije ZN/ILO o človekovih pravicah in pravicah delavcev

1. Konvencija o preprečevanju in kaznovanju zločina genocida (1948)

2. Mednarodna konvencija o odpravi vseh oblik rasne diskriminacije (1965)

3. Mednarodni pakt o državljanskih in političnih pravicah (1966)

4. Mednarodni pakt o ekonomskih, socialnih in kulturnih pravicah (1966)

5. Konvencija o odpravi vseh oblik diskriminacije žensk (1979)

6. Konvencija proti mučenju in drugim krutim, nečloveškim ali poniževalnim kaznim ali ravnanju (1984)

7. Konvencija o otrokovih pravicah (1989)

8. Konvencija o prisilnem ali obveznem delu (št. 29) (1989)

9. Konvencija o sindikalni svobodi in varstvu sindikalnih pravic (št. 87) (1948)

10. Konvencija o uporabi načel o pravicah organiziranja in kolektivnega dogovarjanja (št. 98) (1949)

11. Konvencija o enakem plačilu delavcev in delavk za delo enake vrednosti (št. 100) (1951)

12. Konvencija o odpravi prisilnega dela (št. 105) (1957)

13. Konvencija o diskriminaciji pri zaposlovanju in poklicih (št. 111) (1958)

14. Konvencija o minimalni starosti za sklenitev delovnega razmerja (št. 138) (1973)

15. Konvencija o prepovedi in takojšnjih ukrepih za odpravo najhujših oblik otroškega dela (št. 182) (1999)

Konvencije, povezane z okoljem in načeli upravljanja

16. Konvencija o mednarodni trgovini z ogroženimi prosto živečimi živalskimi in rastlinskimi vrstami (1973)

17. Montrealski protokol o substancah, ki škodljivo delujejo na ozonski plašč (1987)

18. Baselska konvencija o nadzoru prehoda nevarnih odpadkov prek meja in njihovega odstranjevanja (1989)

19. Konvencija o biološki raznovrstnosti (1992)

20. Okvirna konvencija Združenih narodov o spremembi podnebja (1992)

21. Kartagenski protokol o biološki varnosti (2000)

22. Stockholmska konvencija o obstojnih organskih onesnaževalih (2001)

23. Kjotski protokol k Okvirni konvenciji Združenih narodov o spremembi podnebja (1998)

24. Enotna konvencija Združenih narodov o mamilih (1961)

25. Konvencija Združenih narodov o psihotropnih snoveh (1971)

26. Konvencija Združenih narodov zoper nezakonit promet mamil in psihotropnih snovi (1988)

27. Konvencija Združenih narodov proti korupciji (2004)